സംസ്ഥാന സർക്കാറിന്റെ ആശിർവാദത്തോടെ ചരിത്രത്തിൽ ആദ്യമായി സംഘടിപ്പിക്കപ്പെടുന്ന ഇലക്ട്രിക്കൽ എഞ്ചിനീയറിങ് ഉൽപ്പന്നങ്ങളുടെ പ്രദർശനം അടുത്തമാസം കൊച്ചിയിൽ നടക്കും . പൊതുമേഖലാ സ്ഥാപനമായ കെൽ ( കേരളാ ഇലക്ട്രിക്കൽ ആന്റ് അലൈഡ് എഞ്ചിനീയറിങ് ലിമിറ്റഡ് ) ആണ് ' ഇലെക്സ് 2017 ' എന്ന് പേരിട്ടിരിക്കുന്ന പ്രദർശനം സംഘടിപ്പിക്കുന്നത് . ഡിസംബർ 13 മുതൽ 15 വരെ കൊച്ചി സിയാൽ ട്രേഡ് സെന്ററിലായിരിക്കും നൂറിലധികം കമ്പനികളെയും അഞ്ഞൂറിലധികം ഉൽപ്പന്നങ്ങളും അണിനിരത്തി രാജ്യാന്തര നിലവാരത്തിൽ പ്രദർശനവും സെമിനാറും ഒരുങ്ങുന്നത് . പൊതു - സ്വകാര്യ മേഖലകളിലെ പ്രമുഖ ഇലക്ട്രിക്കൽ എഞ്ചിനീയറിങ് , അനുബന്ധ കമ്പനികളെയെല്ലാം ഒരു കുടക്കീഴിൽ അണിനിരത്തുന്ന ' ഇലെക്സ് ' ഇത്തരത്തിൽ ഒരു പൊതുമേഖലാ സ്ഥാപനം സംഘടിപ്പിക്കുന്ന ആദ്യ സംരംഭമാണ് . വൈദ്യുത വിതരണം , എൽ . ഡി . ഡി ലൈറ്റ് , ട്രാൻസ്ഫോർമാർ , സോളാർ പാനൽ , ഗാർഹിക വൈദ്യുത ഉപകരണങ്ങൾ , വാണിജ്യ നിർമ്മാണ വസ്തുക്കൾ , സ്റ്റീൽ തുടങ്ങിയ രംഗങ്ങളിൽ നിന്നുള്ള കമ്പനികളെയാണ് പ്രദർശനം ലക്ഷ്യമിടുന്നത് . അന്താരാഷ്ട്ര നിക്ഷേപകരുടെ പോലും ശ്രദ്ധാകേന്ദ്രമായി മാറിക്കൊണ്ടിരിക്കുന്ന കേരളത്തിന്റെ സാധ്യതകൾ വിവിധ തരത്തിൽ ഉപയോഗപ്പെടുത്താൻ ' ഇലെക്സ് ' ദിശാബോധം നൽകും . രാജ്യാന്തര തലത്തിൽ ഇലക്ട്രിക്കൽ ഉൽപ്പന്നങ്ങളുടെ ഏറ്റവും വലിയ വിപണികളിലൊന്നാണ് കേരളം . ഈ അവസരം മുതലെടുക്കാൻ ഒട്ടേറെ കമ്പനികളാണ് കേരളത്തെ ലക്ഷ്യമിട്ട് പ്രവർത്തനം ഇവിടേക്ക് കേന്ദ്രീകരിക്കുന്നത് . ഇത്തരം സ്ഥാപനങ്ങൾക്ക് സംസ്ഥാനത്തെ വിവിധ തുറകളിൽ പെടുന്ന ജനങ്ങളോട് നേരിട്ട് ബന്ധപ്പെടാൻ ലഭിക്കുന്ന ആദ്യത്തെ അവസരം കൂടിയാവും ' ഇലെക്സ് 2017 ' . സംസ്ഥാനത്തെ 150ഓളം എഞ്ചിനീയറിങ് വിദ്യാർത്ഥികൾക്ക് തങ്ങളുടെ നൂതന സാങ്കേതിക ആശയങ്ങൾ മാറ്റുറയ്ക്കാനുള്ള മത്സര വേദിയും ' ഇലെക്സ് ' ഒരുക്കും . പ്രദർശനത്തിന് സമാന്തരമായി നടക്കുന്ന സെമിനാറിൽ ഊർജ്ജ രംഗത്തെയും ഇലക്ട്രിക്കൽ എഞ്ചിനീയറിങ് അനുബന്ധ മേഖലകളിലെയും വിവിധ വിഷയങ്ങളും സാങ്കേതിക വിദ്യകളും ചർച്ചയാവും . ഡിസംബർ 13 മുതൽ 15 വരെ അഞ്ച് സെഷനുകളിലായി നടക്കുന്ന സെമിനാറിൽ സംസ്ഥാനത്തെ ഊർജ്ജ കാര്യക്ഷമത , വ്യാവസായിക രംഗങ്ങളിലെ ഊർജ്ജ മാനേജ്മെന്റ് , സംസ്ഥാനത്തെ എനർജി ഓഡിറ്റ് സ്ഥാപനങ്ങൾ , സംസ്ഥാന വൈദ്യുതി ബോർഡിന്റെ സ്മാർട്ട് പദ്ധതികൾ , ട്രാൻസ്ഫോർമറുകൾ , സംസ്ഥാനത്തിന്റെ സൌരോർജ്ജ സാധ്യതകൾ , ഇലക്ട്രിക്കൽ അനുബന്ധ ഉൽപ്പന്നങ്ങളുടെ കയറ്റുമതി സാധ്യതകൾ തുടങ്ങിയ വിഷയങ്ങളിൽ ചർച്ചകൾ നടക്കും . ദേശീയ തലത്തിൽ തന്നെ അറിയപ്പെടുന്ന പ്രമുഖ വ്യക്തിത്വങ്ങളാണ് ചർച്ച നയിക്കുന്നതും പങ്കെടുക്കുന്നതും . ഇലക്ട്രിക്കൽ , അനുബന്ധ എഞ്ചിനീയറിങ് വ്യവസായ രംഗങ്ങളിൽ ഇതുവരെ കാര്യമായി ഉപയോഗപ്പെടുത്തിയിട്ടില്ലാത്ത സംസ്ഥാനത്തിന്റെ സാധ്യതകൾ തുറന്നിടുന്ന പ്രദർശനം ഈ രംഗങ്ങളിലെല്ലാം വലിയ ഉണർവ്വുണ്ടാക്കുമെന്നാണ് വിലയിരുത്തൽ . ഇത് ലക്ഷ്യം വെച്ചുള്ള ഒരുക്കങ്ങളാണ് പുരോഗമിക്കുന്നത് .